Diari Oficial de la Generalitat Valenciana


Sumari del DOGV 2771, del 17-06-1996 (1996/838485)

ORDRE de 12 de juny de 1996, de la Conselleria de Cultura, Educació i Ciència, per la qual es regula la prorroga i el nomenament de directors en funcions dels centres públics docents no universitaris.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2771

Data del DOGV
:   17-06-1996

Secció del DOGV
:   ALTRES DISPOSICIONS

Número del document
:   1996/838485


Data del document
:   12-06-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 12 de juny de 1996, de la Conselleria de Cultura, Educació i Ciència, per la qual es regula la prorroga i el nomenament de directors en funcions dels centres públics docents no universitaris.   
La Llei Orgànica 9/1995, de 20 de novembre, sobre Participació, Avaluació i Govern dels Centres Docents, estableix un nou sistema d'acreditació com a requisit per als professors que aspiren a exercir la funció directiva dels centres públics docents. La nova regulació, a més, afecta el règim de direcció i, entre d'altres extrems, la durada del govern.  
El període de tramitació d'acreditacions excedirà del termini en què haja de realitzar-se l'elecció de nous directors i dels respectius equips, i és per això que en l'actual curs 1995/96 acabarà el període de manament d'un nombre d'òrgans unipersonals de govern, elegits d'acord amb el que estableix la Llei Orgànica 8/1995, de 3 de juliol, reguladora del Dret a l'Educació. No obstant això, és raonable i convé al millor funcionament del sistema educatiu que la nova convocatòria es produesca una vegada haja tingut efecte l'acreditació de professors, de manera que l'elecció de candidats s'ajuste a aquesta normativa. Per tant, fins que es realitzen noves eleccions es convenient regular el nomenament de directors en funcions dels esmentats centres en favor de funcionaris que ara finalitzen el seu manament i ostenten la voluntat de prosseguir transitòriament en la funció directiva.  
Així mateix, la Llei Orgànica 9/1995, de 28 de novembre, permet en la disposició transitòria segona, apartat segon, la possibilitat que les administracions educatives puguen prorrogar el manament dels òrgans de govern que estigueren exercint els càrrecs a l'entrada en vigor d'aquesta llei. Per tot això,  
ORDENE  
Article 1  
Es prorroga el nomenament com a directors dels centres públics no universitaris dependents de la Conselleria de Cultura, Educació i Ciència, als funcionaris elegits, en el seu dia, pel Consell Escolar del centre, que els corresponga acabar el manament durant el curs 1995/96.  
La pròrroga com a directors en funcions tindrà caràcter provisional, fins que s'haja ultimat el procediment d'acreditació per a l'exercici de la direcció i, per tant, es puga posar en pràctica i finalitzar el mecanisme electoral que estableix la Llei Orgànica 9/1995, de 20 de novembre, sobre la Participació, Avaluació i Govern dels Centres Docents o, com a màxim, pel període a què fa referència l'article 37.1 de la Llei Orgànica 8/1985, de 3 de juliol.  
Article 2  
La pròrroga del nomenament com a directors en funcions a què fa referència l'article anterior queda supeditada a l'acceptació d'aquesta pels funcionaris a qui afecta. L'acceptació haurà de fer-se per escrit davant la direcció territorial de Cultura i Educació corresponent, en el termini de 10 dies comptadors des de l'endemà de la publicació d'aquesta ordre en el Diari Oficial de la Generalitat Valenciana. De no realitzar aquesta opció expressa s'entendrà que el funcionari no dóna la conformitat a l'esmentada pròrroga.  
Article 3  
En absència d'aquesta manifestació de voluntat a ser prorrogat en el nomenament, d'acord amb el que disposa l'article 20.1 de la Llei Orgànica 9/1995, de 20 de novembre, el directors territorials nomenaran directors en funcions amb els mateixos efectes establerts en l'article primer, professors funcionaris de carrera que reunesquen els requisits establerts en l'apartat a).1 de l'article 18 de l'esmentada llei orgànica.  
Article 4  
Es faculta expressament la Direcció General de Personal perquè dicte les instruccions que siguen necessàries per a la interpretació i l'execució d'aquesta ordre.  
DISPOSICIó FINAL  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 12 de juny de 1996.  
La consellera de Cultura, Educació i Ciència,  
MARCELA MIRó PÉREZ